b'\n_START_ARTICLE_\nHydroksyyliammoniumkloridi\n_START_SECTION_\nOminaisuudet\n_START_PARAGRAPH_\nHydroksyyliammoniumkloridi on huoneenl\xc3\xa4mp\xc3\xb6tilassa v\xc3\xa4rit\xc3\xb6nt\xc3\xa4 kiteist\xc3\xa4 ainetta. Yhdiste liukenee hyvin veteen ja hieman niukemmin metanoliin ja etanoliin. Se on keskuvahva happo ja 1 massaprosenttisen hydroksyyliammoniumkloridivesiliuoksen pH on 3,2. Kuumennettaessa hydroksyyliammoniumkloridia se alkaa hajota jo noin 120 \xc2\xb0C:n l\xc3\xa4mp\xc3\xb6tilassa ennen sulamispistett\xc3\xa4\xc3\xa4n. Aine on hydroksyyliamiinin tavoin voimakas pelkistin.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nHydroksyyliammoniumkloridia voidaan valmistaa pelkist\xc3\xa4m\xc3\xa4ll\xc3\xa4 typpihappoa elektrolyyttisesti lyijyamalgaamielektrodien avulla suolahappoliuoksessa. Yhdistett\xc3\xa4 muodostuu my\xc3\xb6s pelkistett\xc3\xa4ess\xc3\xa4 ammoniumkloridia tai hydroksyyliammoniumsulfaatin ja bariumkloridin vesiliuosten v\xc3\xa4lisell\xc3\xa4 reaktiolla, jolloin muodostuu lis\xc3\xa4ksi veteen liukenematonta bariumsulfaattia, joka voidaan erottaa suodattamalla._NEWLINE_Hydroksyyliammoniumkloridia k\xc3\xa4ytet\xc3\xa4\xc3\xa4n orgaanisissa synteeseiss\xc3\xa4 helpommin k\xc3\xa4sitelt\xc3\xa4v\xc3\xa4n\xc3\xa4 hydroksyyliamiinin vastineena muun muassa l\xc3\xa4\xc3\xa4keaineina ja rikkaruohomyrkkyin\xc3\xa4 k\xc3\xa4ytett\xc3\xa4vien yhdisteiden valmistukseen. Lis\xc3\xa4ksi se on yleisesti k\xc3\xa4ytetty pelkistin niin orgaanisen kuin ep\xc3\xa4orgaanisen kemian reaktioissa. Yhdistett\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s valokuvauskemikaalina sek\xc3\xa4 valmistettaessa vedet\xc3\xb6nt\xc3\xa4 hydroksyyliamiinia, jota muodostuu hydroksyyliammoniumkloridin reagoidessa natriumbutoksidin kanssa butanoliliuoksessa, josta hydroksyyliamiini kiteytyy.'